ოლივია ჰასი

ოლივია ჰასი (, დაბ. სახელი ოლივია ოსუნა ; დ. 17 აპრილი, 1951, ბუენოს-აირესი, არგენტინა — გ. 27 დეკემბერი, 2024, ბერბანკი, კალიფორნია) — ბრიტანელ-არგენტინელი მსახიობი.

ბიოგრაფია
ოლივია ჰასი დაიბადა 1951 წლის 17 აპრილს ბუენოს-აირესში. კათოლიკე მშობლების ოჯახში. მამა - ანდრეას ოსუნა - ოპერის მომღერალი იყო და გამოდიოდა ისვალდო რიბოტის ფსევდონიმით. დედა ჯოი ჰასი  წარმოშობით ინგლისიდან იყო. იგი მუშაობდა მდივნად ერთ-ერთ ოფისში.  როდესაც ოლივია ორი წლის იყო, მისი მშობლები დაშორდნენ. ხუთი წლის შემდეგ დედამ იგი და მისი უმცროსი ძმა ანდრია ლონდონში წაიყვანა. იქ ოლივიამ დედის გვარი მიიღო.  თავიდან   კენტის დაწყებით სკოლაში სწავლობდა, ხოლო შემდეგ - 5 წელი ლონდონის იტალია კონტის დრამატულ აკადემიაში.

ამ დროის განმავლობაში ის რამდენჯერმე გამოჩნდა ტელესპექტაკლებში. 13 წლის ასაკში მიიღო პირველი როლი. მონაწილეობდა ორ  კინოფილმში, ასევე  დრამატულ დადგმაში , სადაც 16 წლის გოგონა ლონდონის თეატრის სცენაზე თამაშობდა ვანესა რედგრეივთან ერთად.  აქ იგი შეამჩნია რეჟისორმა ფრანკო ძეფირელიმ, რომელიც უილიამ შექსპირის პიესის მიხედვით აპირებდა ფილმის- „რომეო და ჯულიეტა“ -ს გადაღებას და ეძებდა მსახიობს ჯულიეტას როლისათვის.  500 კონკურსანტიდან რეჟისორმა  ოლივია შეარჩია.

„რომეო და ჯულიეტა“ კინოეკრანებზე 1968 წელს გამოვიდა და  უდიდესი წარმატება ხვდა წილად.   ჯულიეტას როლის შემსრულებელ  ახალგაზრდა მსახიობს ოქროს გლობუსი  და დევიდ დონატელოს სახელობის პრიზი გადასცეს.  ოლივიამ დიდი საერთაშორისო აღიარება მოიპოვა.

ოლივია  ჰასი საცხოვრებლად ლოს-ანჯელესში გადავიდა და 1971 წელს იქორწინა მსახიობ დინ მარტინის ვაჟზე- დინ პოლ მარტინზე.  მათ შეეძინათ  ვაჟი, ალექსანდრე, რომელიც ასევე მსახიობია.

1973 წელს ოლივიამ ითამაშა ფილმში "დაკარგული ჰორიზონტი",  ხოლო1978 წელს -  აგათა კრისტის დეტექტივის მიხედვით შექმნილ ფილმში "სიკვდილი ნილოსზე". 1977 წელს მან განასახიერა მარიამ ღვთისმშობელი  ფრანკო ძეფირელის სატელევიზიო პროექტში „იესო ნაზარეველი“.

მსახიობი მეუღლეს დაშორდა 1978 წელს და ორი წლის შემდეგ  კვლავ გათხოვდა. ამჯერად მისი რჩეული  იაპონელი მომღერალი აკირა ფუსე გახდა. წყვილს 1983 წელს შეეძინა ვაჟი მაქსიმილიანი.

ოლივიამ 1989 წელს ითამაშა პაპის- იოანე პავლე - ის მოთხრობის მიხედვით გადაღებულ  ფილმში"საიუველირო მაღაზია", რომლის  გადაღების შემდეგ რომის პაპმა მსახიობი თავისთან მიიწვია და პირადად გაიცნო.

1989 წელს ოლივია ჰასი აკირა ფუსის დაშორდა, 1991 წელს კი იქორწინა ამერიკელ როკ მომღერალსა და მსახიობზე დევიდ გლენ აისლიზე. 1993 წელს მათ შეეძინათ ქალიშვილი ინდია ჯოი აისლი.

2002 წელს მან შექმნა დედა ტერეზას ეკრანული სახე ფაბრიციო კოსტას  ბიოგრაფიულ ფილმში „ დედა ტერეზა კალკუტადან“. ამ როლის შესრულებისათვის ის 2007 წლის 12 მაისს ჰოლივუდში დაჯილდოვდა პრემიით „ხასიათი და მორალი“. ფილმს დიდი გამოხმაურება მოჰყვა აგრეთვე მოწყალების მისიონერთა მხრიდან.

2014 წლის შემოდგომაზე ოლივია ჰასიმ მიიღო მონაწილეობა ბრიტანელი რეჟისორის ბრიუს ვების ფილმში "სოციალური თვითმკვლელობა". რეჟისორმა  შექსპირის რომეოსა და ჯულიეტას მსგავსი ახალგაზრდების ისტორია  გადმოიტანა სოციალური ქსელების თანამედროვე სამყაროში. ამ პროექტში ასევე მონაწილეობა მიიღო ლეონარდ უათინგმა, ოლივიას პარტნიორმა ფრანკო ძეფირელის ლეგენდარული ფილმიდან "რომეო და ჯულიეტა", რომელთანაც მან მთელი ცხოვრება შეინარჩუნა მეგობრობა. უაითინგი და ჰასი  ფილმში ასრულებენ ჯულიას (თანამედროვე ჯულიეტა) მშობლების როლს. ფილმში ჯულიას როლს ასრულებს ოლივიას ქალიშვილი, მსახიობი  ინდია აისლი. ფილმი გამოვიდა 2015 წელს.

ოლივია ჰასი ასევე მონაწილეობს სპექტაკლებში, ახმოვანებს ფილმებს, ვარსკვლავური ომების ვიდეოთამაშებს. თავისუფალ დროს მუსიკასა და სცენარებს წერს.  მსახიობს ძალიან უყვარს ცხოველები. 2005 წლიდან ხელმძღვანელობს უსახლკარო ძაღლების დახმარების ფონდს.

ფილმოგრაფია